બીજી વાત એ છે કે ભૂતકાળના પ્રવાસીઓ મોટે ભાગે કોઈ ખાસ સ્મૃતિ પાછળ પડ્યા નથી હોતા. તેઓ તો તે જૂના અને બિલકુલ ગુંચવણ વગરના, જવાબદારી વગરના સમયગાળામાં ફરીથી રહેવા માગતા હોય છે. ભલે તે સાવ થોડા સમય માટે કેમ ના હોય. કહેવાય છે કે સ્મૃતિના પરપોટામાં ખૂબ શાંતિ અને સુખ હોય છે જે વ્યક્તિને થોડા સમય માટે વર્તમાનમાંથી છુટકારો અપાવે છે. પણ પરપોટો કેટલું ટકે? દરેકે વર્તમાનમાં તો આવવું જ પડે છે. અને આ પ્રવાસીઓ પણ વર્તમાનમાં પાછા આવે જ છે. હા, જેનો ભૂતકાળ ખરાબ યાદોથી ભરેલ હોય તેઓ સ્વાભાવિકપણે તે જૂના દિવસો ફરીથી જીવવા ન જ ઇચ્છે. તેઓ ભૂતકાળને યાદ કર્યા વગર વર્તમાન અને ભવિષ્યનો જ વિચાર કરે છે.